REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/180-17

19. septembar 2017. godine

B e o g r a d

ZAPISNIK

SA 30. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 19. SEPTEMBRA 2017. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Dušica Stojković, Goran Ćirić, Branimir Jovanović, Nemanja Šarović, Momo Čolaković i Petar Petrović.

Sednici su prisustvovali i zamenici članova Odbora: Marko Zeljug, zamenik Darka Laketića, Vesna Rakonjac, zamenik Veroljuba Matića (pristupila u toku razmatranja druge tačke dnevnog reda), Dragana Barišić, zamenik Katarine Rakić, Jelena Mijatović, zamenik Aleksandre Đurović, Ana Stevanović, zamenik Branke Stamenković (pristupila u toku razmatranja prve tačke dnevnog reda) i Milorad Mirčić, zamenik Vojislava Šešelja (pristupio u toku razmatranja druge tačke dnevnog reda).

Sednici nisu prisustvovali članovi Odbora: Aleksandar Marković, Darko Laketić, Veroljub Matić, Katarina Rakić, Aleksandra Đurović, Đorđe Milićević, Vojislav Šešelj, Branka Stamenković, Nenad Konstantinović i Nenad Čanak.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 28. i 29. sednice Odbora –

1. Razmatranje ostavki koje su na funkciju narodnog poslanika podneli prof. dr Milovan Bojić (01 Broj: 118-2325/17 od 30. avgusta 2017. godine) i Aleksandra Đurović (01 broj 118-2417/17 od 8. septembra 2017. godine);

2. Razmatranje zahteva prim. dr Milovana Krivokapića, narodnog poslanika, za davanje pozitivnog mišljenja za obavljanje druge javne funkcije (21 broj 02-2474/17 od 14. septembra 2017. godine);

3. Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima na sednici Četvrtog vanrednog zasedanja Narodne skupštine Republike Srbije u Jedanaestom sazivu, održanoj 28. avgusta 2017. godini (21 Broj: 120-2370/17 od 4. septembra 2017. godine).

Pre prelaska na rad po utvrđenom dnevnom redu, Odbor je, većinom glasova, bez primedaba, usvojio zapisnike sa 28. i 29. sednice Odbora.

**Prva tačka dnevnog reda**: Razmatranje ostavki koje su na funkciju narodnog poslanika podneli prof. dr Milovan Bojić i Aleksandra Đurović

Predsednik Odbora je upoznao članove i zamenike članova Odbora da su ostavke na funkciju narodnog poslanika koje su podneli prof. dr Milovan Bojić i Aleksandra Đurović, u skladu sa Zakonom o izboru narodnih poslanika i Poslovnikom Narodne skupštine, overene kod nadležnog državnog organa i u zakonskom roku predate na pisarnicu Narodne skupštine. Takođe je naveo da je služba Odbora imenovane u skladu sa članom 198. stav 2. Poslovnika Narodne skupštine, pozvala da prisustvuju sednici.

Diskusije nije bilo.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika prof. dr Milovana Bojića, izabranog sa Izborne liste Dr VOJISLAV ŠEŠELj – SRPSKA RADIKALNA STRANKA i Aleksandre Đurović, izabrane sa Izborne liste ALEKSANDAR VUČIĆ - SRBIJA POBEĐUJE nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

Na taj način omogućava se izbor novih narodnih poslanika, putem dodeljivanja mandata drugim kandidatima sa navedenih izbornih lista, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva prim. dr Milovana Krivokapića, narodnog poslanika, za davanje pozitivnog mišljenja za obavljanje druge javne funkcije

Predsednik Odbora je obavestio članove i zamenike članova Odbora, da je narodni poslanik prim. dr Milovana Krivokapića , u skladu sa članom 28. stav 4. Zakona o Agenciji za borbu protiv korupcije, podneo zahtev za davanje pozitivnog mišljenja da uz vršenje navedene funkcije obavlja i funkciju vršioca dužnosti direktora Zavoda za javno zdravlje, Kosovska Mitrovica.

Imajući u vidu da je zahtev podnet 14. septembra, a sednica se održava 19. septembra 2017. godine, Nemanja Šarović je istakao da je rok od tri dana u kome lice od dana izbora, postavljenja ili imenovanja na drugu funkciju treba da se obrati za saglasnost Agenciji, a koji je predviđen članom 28. stav 4. Zakona prekoračen, te ne vidi kako Odbor u konkretnom slučaju može imenovanom dati mišljenje.

Diskusije nije bilo.

Na predlog predsednika, Odbor je većinom glasova dao pozitivno mišljenje da prim. dr Milovan Krivokapić, uz vršenje funkcije narodnog poslanika, može da vrši i funkciju vršioca dužnosti direktora Zavoda za javno zdravlje, Kosovska Mitrovica.

**Treća tačka dnevnog reda**: Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima na sednici Četvrtog vanrednog zasedanja Narodne skupštine Republike Srbije u Jedanaestom sazivu, održanoj 28. avgusta 2017. godini

Predsednik Odbora je upoznao članove i zamenike članova Odbora sa dopisom generalnog sekretara Narodne skupštine, koji je dostavljen Odboru.

U diskusiji su učestvovali: Milorad Mirčić i Goran Ćirić.

Milorad Mirčić je istakao da je Poslanička grupa Srpska radikalna stranka protiv novčanog kažnjavanja narodnih poslanika, bez obzira na to kojoj poslaničkoj grupi pripadaju, smatrajući da postoje druge mere koje se mogu primenjivati i, kao primer, naveo privremeno udaljenje. Pozvao je da se prekine sa praksom kažnjavanja narodnih poslanika.

Goran Ćirić je izneo stav da postoje dvostruki aršini prilikom izricanja mera održavanja reda na sednicama Narodne skupštine, jer je veći broj mera izrečen narodnim poslanicima pripadnicima opozicije, u odnosu na narodne poslanike koji pripadaju većini. Istakao je i da na sednicama Narodne skupštine ponekad budu izrečene teške reči, a da je to, po njegovom mišljenju, zbog načina na koji se predsedava sednicom Narodne skupštine.

Na predlog predsednika, Odbor je većinom glasova doneo odluku o novčanoj kazni za BOŠKA OBRADOVIĆA, narodnog poslanika na stalnom radu u Narodnoj skupštini, u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo odluku o novčanoj kazni za GORANA JEŠIĆA, narodnog poslanika na stalnom radu u Narodnoj skupštini, u visini od 20% osnovne plate narodnog poslanika, u iznosu od 13.659,55 dinara.

Sednica je završena u 11,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović